Aaspere

Aaspere (kohakääne Aasperesse ehk AasperreEesti kohanimeraamat, lk. 23) on küla Lääne-Virumaal Haljala vallas.

Küla asub Rakverest lääne pool ja seda läbib Tallinna–Narva maantee.

Küla alal asub Aaspere tiik.

 Ajalugu 

Aaspere on põlisküla, mida on esmamainitud juba 1241. aastal kujul Katkantagus. Edaspidi mainiti küla 1498 kujul Kattentacken, 1511 kujul Kattentaken ja 1732 kujul Aastwerre, aga 1796 külas nimega Kattentak asuvat Aastwerre mõisa. 1913 nimetati mõisa Haasper. Küla esialgne nimi Katkutaguse tuleb sõnast katk ('madal soine koht, soomülgas'). Ka Aaspere mõisa saksakeelne nimi oli Kattentack. Küla ja mõis kuulusid Haljala kihelkonda.

Küla kuulus Taani ajast 1796. aastani Hastferite (Hastever) suguvõsale. Mõisat on esmamainitud 1583. aastal. Hastferite nimest tekkiski eestikeelne nimi Aaspere. Paul Johanseni andmeil pärines suguvõsa Vestfaalist ja nende nimi viitab Haversvörde-nimelisele kohale, kus vörde tähendab koole.

Külas on tegutsenud kaheklassiline ministeeriumikool.

1866 moodustati Viru kreisis Aaspere vald (saksa keeles Kattentack). Vallamaja asus Aasperest edelas Võipere külas. Vald oli pikliku kujuga ja selle läänepoolsed külad asusid Aasperest suhteliselt kaugel. 1939. aasta Eesti omavalitsusreformi käigus moodustati uus Aaspere vald, mis oli vanast pisut väiksem: äärmised läänepoolsed külad arvati Vohnja valda, mis selle võrra suurenes.

1920. aastatel rajati mõisa maadele Aaspere asundus. 1972. aastani oli see Viitna külanõukogu keskus, seejärel läks Haljala külanõukogu koosseisu. 1977. aastal nimetati Aaspere külaks. Asunduse ja pärastise küla maad kuulusid Aaspere kolhoosile.

Viited

Kategooria:Haljala vald
Kategooria:Lääne-Viru maakonna külad